પાટનગર દિલ્હીમાં આમ આદમી પાર્ટીની રાજ્ય સરકાર અને દિલ્હીના લૅફ્ટેનન્ટ ગવર્નર (એલજી) વચ્ચેનો વિવાદ અને સંઘર્ષ પરાકાષ્ટાએ પહોંચ્યો છે. રાજ્યના મુખ્યપ્રધાન અને તેમના ત્રણ સાથી પ્રધાનો એલજી હાઉસમાં ધરણાં પર બેઠા છે. તેમનું કહેવાનું એવું છે કે લૅફ્ટેનન્ટ ગવર્નર અનિલ બૈજલ રાજ્ય સરકારને કામ કરવા દેતા નથી. તેઓ લૅફ્ટેનન્ટ ગવર્નરના અધિકારો પર કાપ મૂકવાની અને મુખ્યપ્રધાનને વધુ અધિકાર આપવાની માગણી કરી રહ્યા છે. ટૅક્નિકલી એ શક્ય બને તેમ નથી. કેમ કે તેને માટે બંધારણમાં સુધારો કરવો પડે, જે વર્તમાન સ્થિતિમાં શક્ય બને તેમ નથી. મહત્ત્વની વાત એ છે કે દિલ્હી કેન્દ્ર શાસિત પ્રદેશ છે અને તેને પૂર્ણ રાજ્યનો દરજ્જો અપાયો નથી. આ સ્થિતિ આજકાલની નથી. દિલ્હીને રાજ્યનો દરજ્જો મળ્યો ત્યારથી છે. અગાઉ ભાજપ અને કોંગ્રેસની રાજ્ય સરકારો આ માળખામાં રહીને સારી કામગીરી કરી ચૂકી છે.